The Coca-Cola Company

The Coca-Cola Company ir ASV pārtikas rūpniecības uzņēmums. Tas ražo un izplata nealkoholisko dzērienu koncentrātus un sīrupus. Galvenais birojs atrodas Atlantā. Dibināts 1886. gadā. Uzņēmums vislabāk pazīstams ar tā galveno produktu Coca-Cola. Citi nozīmīgi zīmoli: Diet Coke, Fanta, Schweppes un Sprite. Uzņēmums darbojas ar frančīzes izplatīšanas sistēmu. The Coca-Cola Company ražo koncentrātus, kurus pārdod dažādiem uzņēmumiem visā pasaulē, kuri dzērienus uzpilda pudelēs. The Coca-Cola Company pieder dzērienu pildītājs pudelēs Ziemeļamerikā Coca-Cola Refreshments. The Coca-Cola Company akcijas tiek kotētas Ņujorkas fondu biržā. Tā ietilpst indeksos DJIA, S&P 500, Russell 1000, Russell 1000 Growth Stock Index. Lielākie kapitāldaļu turētāji (2024. gada jūnijā): Berkshire Hathaway, Inc (9,29 %), Vanguard Group, Inc. (8,57 %), BlackRock, Inc (7,17 %), State Street Corporation (3,94 %). Vēsture 1886. gadā farmaceits Džons Pembertons (John Stith Pemberton) izveidoja dzēriena recepti. 1887. gadā to patentēja. 1889. gadā recepte tika pārdota Eisam Kendleram (Asa Griggs Candler), kurš 1862. gadā dibināja uzņēmumu The Coca-Cola Company. 1889. gadā uzņēmums ieviesa frančīzes izplatīšanas sistēmu, kurā The Coca-Cola Company tikai ražoja dzēriena koncentrātu, bet dzērienu lietošanai pēc licences sagatavoja un pārdeva citi uzņēmumi. 1919. gadā uzņēmumu par 25 miljoniem ASV dolāru iegādājās investoru grupa ar Ernest Vūdrufu (Ernest Woodruff) priekšgalā. 1960. gadā The Coca-Cola Company nopirka uzņēmumu Minute Maid. 1982. gadā The Coca-Cola Company par 692 miljoniem ASV dolāru nopirka Columbia Pictures. 1989. gadā Columbia Pictures par 3 miljardiem dolāru pārdots Sony. 1993. gadā nopirkts Indijas kolas zīmols Thums. 1995. gadā iegādāts dzērienu ražotājs Barq's. 2001. gadā par 181 miljonu dolāru nopirkts augļu sulu un kokteiļu zīmols Odwalla. 2007. gadā par 250 miljoniem dolāru iegādāts Fuze Beverage. 2018. gada 31. augustā tika paziņots, ka Coca-Cola no Whitbread par 3,9 miljardiem sterliņu mārciņu pirks Apvienotās Karalistes kafejnīcu tīklu Costa Coffee. Darījumu plānots pabeigt 2019. gada pirmajā pusē. Pudeļu iepildītāji The Coca-Cola Company un tās meitas uzņēmumi ražo sīrupa koncentrātus, kurus pārdod dažādiem dzērienu ražotājiem uzņēmumiem visā pasaulē, kuri darbojas pēc lokālas frančīzes principa un pieder Coca-Cola teritoriālas ekskluzīvas tiesības. Šie dzērienu ražotāji no koncentrāta, pievienojot filtrētu ūdeni un saldinātājus, izgatavo gala produkciju, kuru iepilda tvertnēs un pudelēs. Pudeles pēc tam izplata un pārdod. Kopš 1980. gadu sākuma aktīvi veicināja dzērienu ražotāju konsolidāciju ar The Coca-Cola Company, bieži iegūstot īpašumā šo "enkura iepildītāju" kapitāldaļas. Coca-Cola lielākie pudeļu iepildītāji ārpus Ziemeļamerikas: Coca-Cola Europacific Partners Plc, bāzēta Apvienotajā Karalistē (Rietumeiropa, Austrālija, Āzijas un Klusā okeāna reģions); uzņēmumam pieder 19,36 %; Coca-Cola FEMSA, bāzēta Meksikā (daļa Meksikas un Latīņamerikas); uzņēmumam pieder 27,8 %; Arca Continental, bāzēta Meksikā (daļa Meksikas un Latīņamerikas); neatkarīgs; Embotelladora Andina S.A, bāzēta Čīlē (Dienvidamerikas dienvidi); uzņēmumam pieder 14,7 %; Coca-Cola HBC AG, bāzēta Šveicē (Rietumeiropa, Centrālā un Austrumeiropa, Krievija un Nigērija); uzņēmumam pieder 23,2 %, uzņēmums pārrauga arī Baltijas valstu tirgu; Coca-Cola Icecek, bāzēta Turcijā (Turcijā, Centrālāzija, Arābija); uzņēmumam pieder 20,1 %; Swire Group, bāzēta Honkongā (Ķīna, Taivāna, Honkonga, ASV); neatkarīgs; COFCO Coca-Cola, bāzēta Ķīnā (Ķīna); uzņēmumam pieder 35 %; Coca-Cola Bottlers Japan Holding, bāzēta Japānā; uzņēmumam pieder 18,88 %. Lielākie Coca-Cola pudeļu iepildītāji ASV: Coca-Cola Bottling Co. Consolidated, bāzēta Šarlotē, Ziemeļkarolīnā; uzņēmumam pieder 34,8 %; Coca-Cola Beverages Northeast, bāzēta Bedfordā, Ņūhempšīrā; pieder uzņēmumam Kirin Company; Coca-Cola Bottling Company United, bāzēta Birmingemā, Alabamā; neatkarīgs; Coca-Cola Beverages Florida, bāzēta Tampā, Floridā. Kompānija Latvijā Latvijā Coca-Cola ražošana uzsākās rūpnīcā "Veldze" 1980. gados – tajā pašā laikā, kad rūpnīcā ar tām pašām iekārtām ražoja arī sīvākā konkurenta flagmani Pepsi. Vēlāk ražošana tika pārtraukta. 1992. gadā Latvijā tika dibināts Coca-Cola un ar to saistīto dzērienu izplatīšanas un mazumtirdzniecības uzņēmums SIA Coca-Cola Dzērieni, kurš 2003. gadā mainīja nosaukumu uz SIA Coca-Cola HBC Latvia. Uzņēmuma īpašnieks ir Igaunijā reģistrētais AS Coca–Cola HBC Eesti, bet abi uzņēmumi ietilpst Šveices Coca-Cola HBC AG grupas uzņēmumā Coca‑Cola HBC Polska sp. z o.o, kura ražotnes atrodas Polijā un Lietuvā. 2000. un 2009. gadā parādījās plāni Coca-Cola ražotnes izveidei Latvijā (kā viena no vietām tika minēta Ropažu novada Silakrogs) un ražošanas pārcelšanai no Igaunijas. 2010. gadā kompānija iegādājās zemes gabalu pie Silakroga, ieguldot ap 3 miljoniem eiro. Projekta sākotnējās izmaksas bija plānotas ap 90 miljoni eiro (63 miljoni latu) apmērā. Tomēr rūpnīca netika uzbūvēta un 2018. gadā tās vadība ziņoja, ka ražotne tuvākajā laikā netiks būvēta un tā ieguldīs ražotnēs Polijā un Lietuvā. Kā iemesli tika minēta Polijas rūpnīcās saražotās produkcijas transportēšanas un loģistikas izdevumu samazināšanās, ekonomiskā situācija Baltijas tirgū un pieprasījuma kritums pēc kompānijas produktiem. Atsauces Ārējās saites The Coca-Cola Company vietne Coca-Cola Latvijas vietne